Vince Muscat ta’ 52 sena magħruf bħala “il-Koħħu” u li kien akkużat bl-attentat ta’ qtil ta’ żewġ pulizija waqt l-involviment tiegħu fl-attentat ta’ hold-up fuq iċ-Ċentru Rużar Briffa tal-HSBC erba’ snin ilu jinsab fil-periklu tal-mewt wara li ntlaqat min tliet tiri minn sitta li ġew sparati fid-direzzjoni tiegħu. tvm.com.mt huwa infurmat li dan il-każ reġa’ fetaħ mill-ġdid għall-Pulizija l-kobob imħabbla fl-istorja tal-kriminalità hekk kif xahrejn wara l-qtil ta’ Pietru Cassar magħruf bħala l-Ħaqqa fiż-Żejtun – issa l-Pulizija għandha f’idejha każ ieħor relatat, hekk kif jidher li l-isparatura seħħet bil-mod kif inqatlu Giuseppe Cutajar magħruf bħala “il-Lion”, Yosef Grech, l-‘Yoyo’, Paul Degabriele  “is-Suldat”,  Joe Galea, magħruf bħala “Il-Ġilda”, u l-Ħaqqa. Kienu għall-ħabta tal-1130 tal-bieraħ filgħaxija x’ħin Muscat kien għadu kemm ħareġ mid-dar tiegħu fi Triq Bordin fl-Imsida u malli rikeb fil-karozza tiegħu, ħdejha waqfet karozza oħra fejn persuna jew persuni mhux magħrufa sparaw sitt tiri minn pistola ta’ kalibru żgħir. Minkejja li kien milqut serjament min tliet tiri f’rasu, fosthom tnejn li laqtuh direttament, b’balla tibqa nieżla f’għonqu u t-tielet tir laqtu bi żbrixx, minn informazzjoni li ġabar TVM jirriżulta li Muscat irnexxielu jsuq lejn l-Għassa tal-Imsida. Hemmhekk huwa sab lill-Pulizija li kienu xogħol hekk kif daħal jgħajjat li sparawlu u ntefa’ fl-art mimli dmija. Huwa ngħata l-ewwel għajnuna mill-Pulizija sakemm waslet ambulanza li waslitu l-isptar fejn ġie ċċertifikat li jinsab f’qagħda kritika u fil-periklu iminenti li jitlef ħajtu. Malli ġriet il-kelma ta x’ġara, u min huwa l-vittma fuq il-post waslu l-ogħla uffiċjali tal-Pulizija fosthom l-Assistent Kummissarju Silvio Valletta u l-Ispettur Keith Arnaud mid-Dipartiment tal-Investigazzjonijiet Kriminali, kif ukoll u l-Ispettur Sandro Millio tad-Distrett. Waqt li l-Pulizija qed jeżaminaw filmati ta’ xi cameras tas-CCTV li hemm fl-akwati, jirriżulta li ħadd mir-residenti ma sema’ xejn.